# Vedtekter for FAU Lade Skole

Alle foreldre som har barn ved skolen er medlemmer av Foreldrerådet. Det bør foreligge en veiledning på hvordan arbeidet i Foreldrerådets arbeidsutvalg (FAU) skal foregå. Se forslaget under.

### § 1-Foreningens navn

Foreningens navn er: FAU Lade Skole.

Gjeldende vedtekter ble vedtatt 17. juni 2019.

### § 2-Formål

Foreldrerådets arbeidsutvalg (FAU) skal fremme fellesinteresser til foreldrene, være bindeleddet mellom foreldrene og skolen og jobbe for et godt læringsmiljø for alle elever. FAU har informasjonsplikt overfor alle foreldre. På vår skole informerer FAU foreldrene via foreldrerepresentantene på hvert trinn.

FAU skal bruke tid på saker av mer strategisk betydning.

### § 3-Juridisk person

Foreningen er selveiende og en frittstående juridisk person med upersonlig og begrenset ansvar for gjeld.

### § 4-Medlemmer

Medlemmene til FAU Lade Skole er foreldre til elever på Lade Skole

### § 5 – Valg av Foreldrerådets arbeidsutvalg (FAU)

Foreldrerådet velger et arbeidsutvalg. På vår skole velger vi foreldrekontakter så tidlig som mulig etter skolestart, i forbindelse med et foreldremøte.

På hvert FAU-møte skal det delta en representant for hvert trinn ved Lade Skole. Klassekontaktene velger 1 representant som skal være fast FAU-medlem, samt vara.

Alle foreldre til elever ved Lade Skole er velkomne til å bli FAU-representant, forutsatt jevnlig deltagelse på FAU-møter.

Rektor og tidligere FAU-leder sørger for opplæringen av nye tillitsvalgte.

### § 6 – Konstituering av FAU og valg til andre utvalg

FAU konstituerer seg ved at FAU-representantene velger leder, nestleder, kasserer, sekretær og eventuelt styremedlemmer. FAU velger tre representanter med personlige vararepresentanter til samarbeidsutvalget (SU). Lederen for FAU skal være den ene av representantene.

### § 7 - Møter

FAU har møte som regel den 2. mandagen annenhver måned, med unntak av juli og august. Ekstraordinære FAU-møter holdes når 1/3 av medlemmene krever det. Møteledelsen er lederens ansvar. Dette ansvaret kan delegeres til noen andre medlemmer, men agendaen skal alltid være kjent for FAU-leder og resten av FAU. På vår skole offentliggjør vi innkallinger og møtereferater ved å legge de ut på websiden til FAU, og sender mail i tillegg. Klassekontaktene sender mail til foreldre hvor dette er hensiktsmessig.

FAU er vedtaksdyktig dersom 2/3 av medlemmene er til stede.

### § 8 – Økonomi

Bevilgninger til FAU kan kun gis til formål som kommer alle skolens elever direkte til gode. FAU har disposisjonsrett over midler som kommer inn. Regnskap legges fram på siste FAU-møte på våren.

### § 9 – Taushetsplikt

Foreldrerepresentanter er automatisk underlagt taushetsplikten. FAU skal imidlertid ikke behandle saker som dreier seg om enkeltpersoner, enkeltelever, enkeltforeldre eller skolens personale.

### § 10 – Konflikter i FAU

FAU skal være et samlende utvalg med fokus på det beste for alle elever. Det er viktig at det er høyde for uenighet og diskusjon i FAU. Dersom det oppstår konflikter, må representantene holde seg saklige og ha alle elever i sentrum. FAU på vår skole møter konflikter med diplomati og dialog. Vi har en profesjonell rolle og forsøker så langt det går å ikke ta ting personlig.

### § 11 – Rektors rolle

Rektor har ansvaret for å legge til rette for et godt hjem-skole-samarbeid. Det innebærer blant annet at rektor skal sørge for god kommunikasjon med foreldre, ikke bare enkeltvis, men også gjennom FAU og andre utvalg. FAU er foreldrenes organ, men det kan være nyttig å få informasjon direkte fra skolens ledelse. Dette styrer rektors deltakelse på FAU-møter.

### § 12 – Samarbeid mellom FAU og andre utvalg på skolen

FAU på vår skole skal samarbeide med Elevrådet, Samarbeidsutvalget (SU) og Skolemiljøutvalget (SMU).

### § 13 – Endringer av vedtektene

Forslag til endringer i vedtektene må sendes skriftlig til FAU-leder, senest tre uker før neste FAU-møte. FAU behandler innkomne forslag og informerer alle foreldre om foretatte endringer.